b"\n_START_ARTICLE_\nDinara\n_START_SECTION_\nPovijest\n_START_PARAGRAPH_\nDana\xc5\xa1nja dr\xc5\xbeavna granica izme\xc4\x91u Hrvatske i BiH na planini Dinari se prote\xc5\xbee du\xc5\xbe tako zvane linije Mocenigo, po kojoj su u 18. stolje\xc4\x87u bili razgrani\xc4\x8deni posjedi Otomanskog carstva i Venecije. Nakon Morejskog rata od 1715. i mira u Po\xc5\xbearevcu 1718. godine, tu su grani\xc4\x8dnu liniju u razdoblju od 1721. - 1723. na terenu utvrdili mleta\xc4\x8dki providur u Dalmaciji Alvise Mocenigo i otomanski opunomo\xc4\x87enik Mehmed Sialy._NEWLINE_Tijekom samih po\xc4\x8detaka Domovinskog rata prilikom okupiranja zna\xc4\x8dajnog dijela Dinare pobunjeni Srbi su zauzeli polo\xc5\xbeaje na liniji brana Peru\xc4\x87a - selo Vu\xc4\x8dipolje - Opsenjak - Karaula (vrh grebena Debelog brda) - Ravno Vrdovo - Bra\xc4\x8dev dolac - Vje\xc5\xa1ti\xc4\x87 gora te cijela sjeverna padina Dinare do sela Rujani i \xc4\x8celebi\xc4\x87i  uz Livanjsko polje u BiH._NEWLINE_Operacija Zima '94. odvijala se u razdoblju od 29. studenog do 24. prosinca 1994. godine na podru\xc4\x8dju Livanjskog polja i planine Dinare. Oslobo\xc4\x91eno je podru\xc4\x8dje \xc5\xa1irine 10 km i dubine 20 km - ukupno 200 \xc4\x8detvornih kilometara. Srbi su pora\xc5\xbeeni na Dinari i ve\xc4\x87i dio Livanjskog polja na\xc5\xa1ao se pod nadzorom HV-a i HVO-a. U tom razdoblju po izrazito nepovoljnim vremenskim uvjetima i terenu na podru\xc4\x8dju planine Dinare izgra\xc4\x91eno je velika mre\xc5\xbea makadamskih cesta te na nekoliko izra\xc5\xbeenih visinskih to\xc4\x8daka iskopani su rovovi i bunkerski za\xc5\xa1titni ukopi. U operaciji Zima '94. poginulo je 29 branitelja, 19 ih je te\xc5\xa1ko, a 39 lak\xc5\xa1e ranjeno, dok su trojica nestala, broj poginulih, ranjenih i nestalih na srbskoj strani nije poznat. Na dijelu planine koji se prote\xc5\xbee od sela Vu\xc4\x8dipolje preko grebena Debelog brda do napu\xc5\xa1tenog sela Bra\xc4\x8devog doca pri Vje\xc5\xa1ti\xc4\x87 gori postoji dio miniranog prostora.\n_START_SECTION_\nBiljni svijet\n_START_PARAGRAPH_\nBiljna raznolikost podru\xc4\x8dja planine Dinare obuhva\xc4\x87a veliku raznoliku skupinu biljaka prilago\xc4\x91enu \xc5\xbeivotu na veoma razli\xc4\x8ditim zemlji\xc5\xa1tima i vremenskim uvjetima te klimi podru\xc4\x8dja planine Dinare koja zna varirati po vi\xc5\xa1e faktora kao \xc5\xa1to su nadmorska visina, insolacija (izlo\xc5\xbeenost suncu) te debljina zemnog pokrova te vrsta tla. Po dostupnim podacima na podru\xc4\x8dju planine Dinare postoji oko 750 biljnih vrsta, od kojih je vi\xc5\xa1e od 110 posebno za\xc5\xa1ti\xc4\x87eno a 55 je endemskih._NEWLINE_Na planinskim travnatim podru\xc4\x8djima biljni svijet sadr\xc5\xbeava vrste kao \xc5\xa1to su; uro\xc4\x8dnjak (pje\xc5\xa1\xc4\x8darska gu\xc5\xa1arka, Arabidopsis halleri i hrvatska gu\xc5\xa1arka), proljetnica (dinarsko mi\xc5\xa1ije uho), dalmatinsko zvonce, \xc5\xa1a\xc5\xa1a, kr\xc5\xa1ki runolist, sr\xc4\x8denjak, obi\xc4\x8dna borovica i dlakavi pjeni\xc5\xa1nik._NEWLINE_U rijetkim \xc5\xa1umama prevladava jasen, hrast medunac, hrast kitnjak i klen a na ve\xc4\x87im nadmorskim visinama bukva te smreka, jela, planinski bor i obi\xc4\x8dni bor. _NEWLINE_Uobi\xc4\x8dajena je na mjestima koja su pogodna za rast ve\xc4\x87a pojava malina u malinjacima, divljih kupina, drinina, razdelija i \xc5\xa1umskih jagoda kao jestivih biljaka premda ih postoji zna\xc4\x8dajno vi\xc5\xa1e vrsta.\n_START_SECTION_\nPtice\n_START_PARAGRAPH_\nU ornitolo\xc5\xa1kom smislu masiv planine Dinare sa svojim specifi\xc4\x8dnim reljefom te blizinom velikih vodenih povr\xc5\xa1ina jezera Peru\xc4\x87e i porje\xc4\x8dja rijeka Cetine i Krke sukladno direktivi EU o za\xc5\xa1titi divljih ptica progla\xc5\xa1en je podru\xc4\x8djem pod posebnom za\xc5\xa1titom._NEWLINE_Od pti\xc4\x8dijih vrsta na podru\xc4\x8dju Dinare uz mnoge valja spomenuti obi\xc4\x8dnog fazana, prepelicu, planinsku \xc5\xa1evu, crvenonoga prutka tj. \xc5\xa1ljuku, \xc4\x87ukavicu, crnoprugastog trstenjaka a od ve\xc4\x87ih grabljivica suri orao, orao zmijar i sivi sokol. Tako\xc4\x91er je ponekad vi\xc4\x91en i bijeloglavi sup najvjerovatnije u svom preletu prema Cresu.\n_START_SECTION_\nSisavci\n_START_PARAGRAPH_\nNa podru\xc4\x8dju planine Dinare od sisavaca obitava mrki medvjed, vuk, ris, divlja ma\xc4\x8dka, lisica, divlja svinja, jazavac, zec i ugro\xc5\xbeena endemska vrsta dinarski mi\xc5\xa1 Dolomys bogdanovi longipedis.\n_START_SECTION_\nZmije\n_START_PARAGRAPH_\nOd gmazova na podru\xc4\x8dju planine Dinare \xc5\xbeivi oko 15 vrsta gu\xc5\xa1tera, zmija i vodozemaca, od kojih je nekoliko vrsta ugro\xc5\xbeeno zbog smanjenja \xc5\xbeivotnog prostora._NEWLINE_Herpetologija na podru\xc4\x8dju planine Dinare: obi\xc4\x8dna smukulja (smuculja), \xc5\xa1ara poljarica (\xc5\xa1arulja), poskok, pjegavi da\xc5\xbedevnjak, sljepi\xc4\x87 (blavor), planinski \xc5\xbeutokrug i planinski vodenjak."